'Alle weë word oorweeg om NGV te beveg' | Maroela Media
Morné Malan, senior navorser verbonde aan die Solidariteit Navorsingsinstituut (SNI), het gesê die NGV in sy huidige formaat stuur af op 'n onbetwisbare ramp. "Alle mediese praktisyns, belastingbetalers en Suid-Afrikaanse burgers sal geweldig negatief daardeur beïnvloed word. Derhalwe, onderneem ons om alle hulpbronne tot ons beskikking te gebruik om die impak daarvan te bekamp."
Solidariteit sal insette lewer by enige openbaredeelname-proses om die wetsontwerp se tekortkominge bloot te lê, maar tref ook voorbereiding indien die wetsontwerp in sy huidige, verdoemende formaat aanvaar sal word.
"Ons ondersoek tans alle formele prosesse waardeur ons die voorgestelde wet kan beveg en het ook reeds ons regspan instruksie gegee om die grondwetlikheid van die huidige formaat in die hof te toets, sou dit nie na wense gewysig word nie. Die geskiedenis van die NGV word gekenmerk deur 'n onbereidwilligheid van die departement om enigsins af te wyk van hul aanvanklike plan en daarom berei ons voor om daardie voorstel aan te pak, indien nodig, in die konstitusionele hof. Ons bestudeer en is nou al vir twee jaar betrokke by die NGV. Ons is goed ingegrawe en staan reg om, indien nodig, te baklei."
Hennie Bierman, hoof van Solidariteit se Beroepgilde vir Gesondheidspraktisyns, het bygevoeg terwyl die organisasie deelneem aan al die formele prosesse in 'n poging om die drastiese gevolge van die wetsontwerp se inwerkingtreding te beveg, ondersoek hy ook internasionale alternatiewe om seker te maak dat selfs onder 'n NGV-bestel sy lede steeds hul beroep kan beoefen met die vryheid, onafhanklikheid en passie waarop hulle geregtig is.
Volgens Malan het Solidariteit gevolglik 'n allesomvattende prosedure in plek met verskeie gebeurlikheidsplanne. "Ons sal die wetsontwerp probeer beïnvloed en indien dit nie slaag nie, die inwerkingtreding probeer beveg. Indien dít nie slaag nie, sal ons sisteme in plek sit wat Suid-Afrikaanse burgers teen staatsinmenging in gesondheid sal inent. Ons sal veg vir Suid-Afrikaanse burgers se gesondheid, of die staat daarvan hou of nie."
Indien nie vir julle ouens nie was ons lankal verlore en in die vergetelheid gewees onder die juk van 'n volstrek KOMMUNISTIESE ANC bewind.
Mooi so Solidariteit !!! Kan ons bo en behalwe ons lidmaatskap by Solidariteit bydra tot hierdie geveg. MM kan ons laat weet …
Dankie Solidariteit dat julle hierdie saak tot voordeel van almal behartig. Ten minste het julle integriteit en insig, iets wat ver te kort geskiet het met die opstel van die NGV.
Kans dat Konstitusionele Hof teen regering uitspraak gee is baie skraal Sterkte Solidariteit hierdie gaan groot stryd wees.
Dankie vir Solidariteit en Afriforum. Waar sou ons sonder julle gewees het? Dankie vir mense wat soveel murg in hul pype het.